和歸鳥篇
作者：李綱
朝代：宋

paragraphs: 翼翼歸鳥，爰集于林。
近萃芳郊，遠依煙岑。
眷言顧之，實獲我心。
叢木茂止，憇此繁陰。
翼翼歸鳥，翩然翻飛。
風髙天闊，去將疇依。
雲路翺翔，倦翮思歸。
矰繳孔多，無使患遺。
翼翼歸鳥，撫翼徘徊。
江湖緲茫，有懷故棲。
顧儔嘯侣，鳴聲和諧。
願言不獲，悵然傷懷。
翼翼歸鳥，集于舊條。
一枝已多，豈俟髙標。
歛翰息影，好音交交。
願言終此，以休永勞。